BG Официален вестник на Европейския съюз C 132/17

Публикация на заявление съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

2013/C 132/12

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

относно закрилата на географски указания и наименования за произход на земеделски продукти и храни (2)

„MELONE MANTOVANO“

ЕО №: IT-PGI-0005-0883-13.07.2011

ЗГУ ( X ) ЗНП ( )

1. Наименование

„Melone Mantovano“

2. Държава-членка или трета държава

Италия

3. Описание на земеделския продукт или храна

3.1. Вид продукт

Клас 1.6: Плодове, зеленчуци и житни растения, пресни или преработени

3.2. Описание на продукта, за който се отнася наименованието от точка 1

Защитеното географско указание (ЗГУ) „Melone Mantovano“ се отнася за пресни пъпеши с жълто-оранжева до розово-оранжева на цвят месеста част. Наименованието обхваща следните два ботанически сорта от вида Cucumis melo L.:

— сорт cantalupensis (пъпеш канталуп): гладка кора със сиво-зелен към жълтеникав цвят и сферична или сфероидална форма,

— сорт reticulatus (набразден пъпеш): като цяло обла или овална форма, със или без очертани резени и видимо набраздена кора.

В таблицата по-долу са посочени качествените и органолептичните характеристики, както и калибърът на различните сортове:

Характеристики на плода Тип „гладък“ Тип „набразден“ форма сферична или сфероидална овална или закръглена цвят на епикарпа (кората) кремавожълт кремавожълт или кремавозелен, със или без очертани резени цвят на мезокарпа (месестата част) жълто-оранжев розово-оранжев дебелина на мезокарпа ≥ 24 mm ≥ 24 mm плътност на мезокарпа ≥ 0,5 kgf за повърхност, съответстваща на кръг с диаметър 8 mm ≥ 0,5 kgf за повърхност, съответстваща на кръг с диаметър 8 mm съдържание на захар ≥ 12 °Брикс ≥ 12 °Брикс

Използваните разновидности принадлежат по-специално към следните референтни сортове: „Honey Moon“ (гладък), „Harper“ (набразден без очертани резени) и „Supermarket“ (набразден с очертани резени). Плодовете с наименование „Melone Mantovano“ се характеризират с типичен вкус и аромат (мирис на гъби и диня, нотки на липа и тиквичка — характеристики, определящи и органолептичния профил на продукта). Месестата част е с жълто-оранжев до розово-оранжев цвят, сочна, плътна, твърда и с множество жилки. Съдържанието на захар е по-високо или равно на 12 °Брикс. В сравнение със сортовете, отглеждани в други географски райони, пъпешите „Melone Mantovano“ се отличават с по-високо съдържание на минерални соли и калий.

Калибърът на плодовете се определя в зависимост от теглото и максималния диаметър на напречното им сечение. Пъпешите със ЗГУ „Melone Mantovano“ от гладък или набразден тип са с тегло от поне 800 g. и с диаметър най-малко 10 cm. Теглото не трябва да надвишава 2 kg.

Плодовете на двете разновидности „Melone Mantovano“ могат да бъдат разрязвани и разделяни на резени, почистени от кората, с цел да се предлагат на пазара като продукти от гама IV (готови за консумация пресни плодове и зеленчуци). Резените „Melone Mantovano“ трябва да притежават същите характеристики по отношение на мириса, съдържанието на захар, цвета и консистенцията на месестата част като целия продукт.

3.3. Суровини (само за преработени продукти)

—

3.4. Фураж (само за продукти от животински произход)

—

3.5. Специфични етапи на производството, които трябва да бъдат извършени в определения географски район

Етапите на производство на пъпешите — от отглеждането до събирането на реколтата — задължително се извършват в определения в точка 4 географски район.

3.6. Специфични правила за рязане, настъргване, опаковане и др.

Тъй като след откъсването на пъпешите със ЗГУ „Melone Mantovano“ зреенето им продължава, при което в плодовете се образува етилен и се ускоряват аеробните процеси, тяхното сортиране и етикетиране трябва да се извърши не по-късно от 24 часа след събирането им на територията на стопанството или в създадени за целта временни преработвателни центрове. След извършване на посочените дейности „Melone Mantovano“ могат също да бъдат разрязвани и разделяни на резени, почистени от кората, с цел да се предлагат на пазара като продукти от гама IV (готови за консумация пресни плодове и зеленчуци). В рамките на 24 часа след събирането предлаганият в тази гама продукт трябва да бъде поставен в хладилно помещение, нарязан и опакован.

3.7. Специфични правила за етикетиране

Наименованието „Melone Mantovano“ и обозначението „защитено географско указание“ (или съкращението ЗГУ) и символът на Европейския съюз трябва да се поставят на видно място върху опаковката както на целите плодове, така и на продуктите от гама IV. Разрешено е към защитеното географско указание да бъдат добавени указания и/или изображения, препращащи към имена, търговски наименования, марки на колективни или отделни дружества. Целите плодове задължително трябва да носят етикет с логото на наименованието „Melone Mantovano“.

Логото представлява стилизирано изображение на пъпеш върху разграфен на квадратчета кръг, в който на бял фон фигурира надписът „Melone Mantovano I.G.P.“ (ЗГУ). Надписът „защитено географско указание“ може също да се постави другаде върху опаковката или на етикета, включително като съкращение „ЗГУ“.

4. Кратко определение на географския район

Производственият район на ЗГУ „Melone Mantovano“ обхваща различни общини в провинциите Mantova Cremona, Modena Bologna и Ferrara. За провинция Mantova районът на производство обхваща цялата административна територия на общините Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide и Viadana. В община Borgoforte районът на производство се простира от моста над река Po на изток до път SS 62 на север. На запад стига до река Dugale Gherardo на границата с община Curtatone. В община Marcaria южният предел на производствения район съвпада с националния път SS 10 Padana Inferiore.

В провинция Cremona производственият район обхваща цялата административна територия на общините Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio и Spineda.

В провинция Modena производственият район обхваща цялата административна територия на общините Concordia, Mirandola и San Felice sul Panaro.

В провинция Bologna производственият район обхваща цялата административна територия на общините Crevalcore, Galiera и San Giovanni in Persiceto.

В провинция Ferrara производственият район обхваща цялата административна територия на общините Bondeno, Cento и Sant’Agostino.

5. Връзка с географския район

5.1. Специфична характеристика на географския район

Специфичните климатични и почвени условия на производствения район са изключително благоприятни за отглеждането на пъпеши от най-високо качество.

Климатът в района се характеризира със студени зими, топли и влажни лета и относително постоянни температури. Най-студено е през месец януари, когато средната температура на въздуха е 2,7 °C, а най-топло — през юли със средна температура от 25 °C. Средното годишно слънцегреене е 1 331 kWh/m2. Плоският речен и речноледников релеф, образуван с течение на вековете под ерозионното въздействие на реките Oglio, Mincio, Secchia, Panaro и Po и техните наноси, се характеризира с относително плитък воден хоризонт и среден годишен валеж между 600 и 700 mm. Най-високата точка в района — 50 m над морското равнище — е измерена в най-северната му част (Rodigo), а най-ниската — в близост до река Po с надморска височина от 10 m.

Анализът на почвените карти на областите Lombardia и Emilia-Romagna показва, че производственият район на „Melone Mantovano“ се отличава с много плодородни почви, предимно алувиални (Fluvisols), смолници (Vertisols), варовикови (Calcisols) и горски почви (Luvisols) съгласно номенклатурата, съставена от ФАО „World Reference Base for Soil Resources“ (Световна референтна база за почвените ресурси) (FAO — BRM, 1998 г.).

5.2. Специфична характеристика на продукта

Характеристиките на пъпешите със ЗГУ „Melone Mantovano“, които ги отличават от останалите продукти от същата търговска категория, са специфичният им вкус, обилната (≥ 24 mm) и сочна месеста част с жълто-оранжев до розово-оранжев цвят, твърда, с множество жилки и с висока плътност (≥ 0,5 kgf — измерена в средната част на мезокарпа с върха на динамометър от 8 mm), високото съдържание на захар (≥ 12 °Брикс) и по-високото средно съдържание на минерални соли и калий в сравнение с пъпешите, отглеждани в други райони. Другите отличителни качества на този продукт са мирисът на гъби и на диня с нотки на липа и тиквичка, които са част от органолептичния му профил, определен по метода на „конвенционален QDA профил“ (количественоописателен анализ), изработен с помощта на обобщаващ Прокрустов анализ (GPA).

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

Особено дългите и здрави корени на пъпешите със ЗГУ „Melone Mantovano“ се вкореняват лесно и надълбоко в рохката почва на производствения район, което осигурява на растението постоянен прием на вода и хранителни вещества и го предпазва от каквото и да било „напрежение“, особено по време на плододаването и зреенето. При това високото съдържание на минерални соли в подпочвените води, които също служат за напояване на културите, допълнително подобрява качеството и органолептичните свойства на плодовете. Комбинацията от високи средни температури и благоприятно съотношение между слънцегреене и валежи, както и адекватното напояване и прием на хранителни вещества, оказва благотворно въздействие върху сладостта и вкусовите характеристики на плодовете, които са подчертани от органолептичните профили, описани в „Quaderni della ricerca della Regione Lombardia“.

Пъпеши се отглеждат много отдавна в плодовитите земи на провинция Mantova и в някои общини от съседните провинции Modena, Bologna, Ferrara и Cremona. Това е добре известен и богато документиран факт, за което може да се съди от текстовете, датиращи от края на XV век и съхранявани в архивите на община Gonzaga. Някои от тези документи представляват детайлни „оценки на пъпешите, отглеждани по тези земи“. В тези текстове се говори също за вещината, с която производителите са избирали сортовете, и за запазилите се и до днес умения за отглеждане на висококачествени плодове. Това се потвърждава и от множеството рекламни прояви и събития (празници, панаири, тържества), организирани ежегодно от местната управа в района на производство на „Melone Mantovano“. Основната цел на тези прояви е да популяризират вкусовите качества и кулинарните приложения на продукта. Сред най-известните и вече утвърдили се мероприятия, събиращи всяка година множество посетители и любители на кулинарни изкушения с пъпеш (предястия, ризото, сосове и десерти), трябва да се отбележи фестивалът „Melonaria“, както и „Fiere e Sagre del Melone tipico Mantovano“ (празници и панаири на традиционния „Melone Mantovano“), които от години насам се провеждат в общините Sermide, Viadana, Gazoldo degli Ippoliti, Rodigo, Castellucchio, Goito, Casteldidone и в град Mantova.

С течение на годините отрасълът отбелязва значително развитие и печели добра репутация, която се потвърждава от многобройните статии в специализираната преса, сред които: „Melone Mantovano“ в списанието „Fresh Point Мagazine“, притурка № 6 от юни 2009 г., изд. Il sole 24 ore business media — 2009; доклад „Melone Mantovano“ на националния конгрес от 12.6.2009 г., Мантуа; „Speciale melone — la produzione, il mercato, la realtà mantovana“, притурка към бр. 24 от 2004 г. на списанието „Terra e Vita“, изд. Edagricole; „Melone positivo in serra, male in pieno campo“, Zerbinati F. „L’informatore Agrario“ бр. 46 от 2002 г., стр. 44; доклад „La cultura del melone in Italia“ на националния конгрес от 7.2.1979 г., Верона. Тези постижения се дължат на комбинацията между вековната традиция в отглеждането на пъпеши (т.е. наследството от знания и умения, предавани през поколенията) и присъщите за производствения район почвени характеристики.

Препратка към публикуваната спецификация

(член 5, параграф 7 от Регламент (ЕО) № 510/2006 (3))

Настоящата администрация е открила националната процедура, предоставяща право на възражение, като е публикувала заявлението за изменение на ЗГУ „Melone Mantovano“ в Държавен вестник на Република Италия, бр. 130 от 7 юни 2011 г.

Справка с консолидирания текст на спецификацията на продукта може да бъде направена на:

http://www.politicheagricole.it/flex/cm/pages/ServeBLOB.php/L/IT/IDPagina/3335

или

през началната интернет страница на Министерството на селското стопанство, храните и горите (http://www.politicheagricole.it), в рубриката Qualità e sicurezza (Качество и безопасност) (горе вдясно на екрана), подрубрика Disciplinari di Produzione all’esame dell’UE (Спецификации на продукти, подлежащи на проверка от ЕС).

(1) ОВ L 343, 14.12.2012 г., стр. 1.

(2) ОВ L 93, 31.3.2006 г., стр. 12. Заменен с Регламент (ЕС) № 1151/2012.

(3) Виж бележка под линия на стр. 2.